LV Eiropas Savienības Oficiālais Vēstnesis L 25/69

KOMISIJAS LĒMUMS

(2005. gada 27. janvāris),

kas attiecas uz aizsargpasākumiem pret Āzijas putnu mēri Bulgārijā un ar ko atceļ Lēmumu 2004/908/EK

(izziņots ar dokumenta numuru K(2005) 145)

(Dokuments attiecas uz EEZ)

(2005/61/EK)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Padomes 1991. gada 15. jūlija Direktīvu 91/496/EEK, ar ko nosaka principus attiecībā uz tādu dzīvnieku veterināro pārbaužu organizēšanu, kurus Kopienā ieved no trešām valstīm, un ar ko groza Direktīvu 89/662/EEK, Direktīvu 90/425/EEK un Direktīvu 90/675/EEK (1), un jo īpaši tās 18. panta 7. punktu,

ņemot vērā Padomes 1997. gada 18. decembra Direktīvu 97/78/EK, ar ko nosaka principus, kuri reglamentē veterināro pārbaužu organizēšanu attiecībā uz produktiem, ko ieved Kopienā no trešām valstīm (2), un jo īpaši tās 22. panta 6. punktu,

tā kā:

(1) Bulgārija 2004. gada 23. decembrī apstiprināja Āzijas putnu mēra uzliesmojumu Kardžali administratīvajā apgabalā Bulgārijā. Lai samazinātu risku, ka šo slimību varētu ievazāt arī Kopienā, Komisija 2004. gada 23. decembrī pieņēma Lēmumu 2004/908/EK par aizsargpasākumiem pret Āzijas putnu mēri Bulgārijā (3) kā tūlītēju pasākumu, lai pārtrauktu dzīvu mājputnu, skrējējputnu, saimniecībā audzētu un savvaļas medību putnu, kā arī šo sugu putnu inkubējamo olu importu no Bulgārijas.

(2) Bulgārija ir sniegusi sīku informāciju par situāciju šīs slimības sakarā un pieprasījusi reģionalizāciju, kas, savukārt, ļautu šo importa aizliegumu attiecināt tikai uz Kardžali administratīvo apgabalu, nevis uz visu valsti, jo pārējā valsts daļā situācija ir apmierinoša.

(3) Tādēļ Komisijas pieņemtie pasākumi sakarā ar Āzijas putnu mēra uzliesmojumu Bulgārijā ir attiecīgi jāgroza, un ar šo lēmumu ir jāatceļ un jāaizstāj Lēmums 2004/908/EK.

(4) Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,

IR PIEŅĒMUSI ŠO LĒMUMU.

1. pants

Dalībvalstis pārtrauc importēt no Kardžali administratīvā apgabala Bulgārijā dzīvus mājputnus, skrējējputnus, saimniecībā audzētus un savvaļas medījamos putnus, kā arī šo sugu putnu inkubējamās olas.

2. pants

Dalībvalstis pārtrauc importēt no Kardžali administratīvā apgabala Bulgārijā šādus produktus:

a) svaigu mājputnu, skrējējputnu, saimniecībā audzētu un savvaļas medījamo putnu gaļu un

b) gaļas izstrādājumus un gaļas produktus, kuros ir a) punktā minēto sugu putnu gaļa.

3. pants

1. Atkāpjoties no 2. panta a) un b) punkta, dalībvalstis atļauj ievest šajā pantā minētos produktus, kuri iegūti no mājputniem, skrējējputniem, saimniecībā audzētiem un savvaļas medījamiem putniem, kuru izcelsme ir Kardžali administratīvais apgabals Bulgārijā un kas nokauti vai nogalināti pirms 2004. gada 16. novembra.

2. Veterinārajās apliecībās, ko pievieno 1. punktā minēto produktu sūtījumiem, ir jāiekļauj šāds teksts:

“Svaiga mājputnu gaļa/svaiga skrējējputnu gaļa/svaiga savvaļas medījamo putnu gaļa/svaiga saimniecībā audzēto medījamo putnu gaļa/gaļas produkts, kas sastāv no vai kura sastāvā ir mājputnu, skrējējputnu, saimniecībā audzētu vai savvaļas medījamo putnu gaļa/gaļas izstrādājums, kas sastāv no vai kura sastāvā ir mājputnu, skrējējputnu, saimniecībā audzētu vai savvaļas medījamo putnu gaļa (4), saskaņā ar Lēmuma 2005/61/EK 3. panta 1. punktu.”.

3. Atkāpjoties no šā lēmuma 2. panta b) punkta, dalībvalstis atļauj importēt gaļas produktus, kas sastāv no vai kuru sastāvā ir mājputnu, skrējējputnu, saimniecībā audzētu vai savvaļas medījamo putnu gaļa, ja minēto sugu gaļa ir īpaši apstrādāta ar vienu no paņēmieniem, kuri minēti Komisijas Lēmuma 97/222/EK (5) pielikuma IV daļas B, C, vai D punktā.

4. pants

Dalībvalstis izdara grozījumus pasākumos, kurus tās piemēro tirdzniecībai, lai tie būtu saskaņā ar šo lēmumu, kā arī nekavējoties attiecīgi paziņo par pieņemtajiem pasākumiem. Dalībvalstis par to tūlīt informē Komisiju.

5. pants

Lēmums 2004/908/EK tiek atcelts.

6. pants

Šo lēmumu piemēro līdz 2005. gada 16. maijam.

7. pants

Šis lēmums ir adresēts dalībvalstīm.

Briselē, 2005. gada 27. janvārī Komisijas vārdā — Komisijas loceklis Markos KYPRIANOU

(1) OV L 268, 24.9.1991., 56. lpp. Direktīvā jaunākie grozījumi izdarīti ar 2003. gada Pievienošanās aktu.

(2) OV L 24, 30.1.1998., 9. lpp. Direktīvā jaunākie grozījumi izdarīti ar Eiropas Parlamenta un Padomes Regulu (EK) Nr. 882/2004 (OV L 165, 30.4.2004., 1. lpp.; labots OV L 191, 28.5.2004., 1. lpp.).

(3) OV L 381, 28.12.2004., 82. lpp.

(4) Nevajadzīgo svītrot

(5) OV L 89, 4.4.1997., 39. lpp. Lēmumā jaunākie grozījumi izdarīti ar Lēmumu 2004/857/EK (OV L 369, 16.12.2004., 65. lpp.